##

## Kaupleja reeglid 01. juuni 2024 Maaelufestivalil osalejale

 01. juunil 2024. a Rakvere vallas Sõmerul kaupleja on võtnud teadmiseks ja kohustub kinni pidama Rakvere Vallavalitsuse (edaspidi Laadakorraldaja) sätestatud reeglitest:

1. Maaelufestival toimub Rakvere vallas Sõmerul Kooli 2, 01.06.2024.a ning laada lahtiolekuaeg on: 01.06.2024 kell 10:00 – 15:00

2. Laadal osaleja on kohustatud müügikohta lahti hoidma punktis 1 nimetatud perioodil ja lahtiolekuaegadel. Soovi korral võib kaubelda kauem. Laadale registreerudes kinnitab kaupleja, et on sellest teadlik ning et ilma mõjuva põhjuseta ja laadakorraldajat teavitamata on keelatud müügikoha sulgemine enne ettenähtud aega ning lahkuda enne laada lõppu. Laada reeglite rikkumise eest on laadakorraldajal õigus kauplejat enam mitte lubada Rakvere Vallavalitsuse poolt korraldatavatele laatadele.

4. Maaelufestivali laada kaupleja nõustub registreerudes, et talle määratud kauplemiskoha vahetamine laadapäeval ilma laadakorraldaja loata on keelatud. Laadaplatsi muutmine on võimalik ainult sellisel juhul, kui laadakorraldajal on kauplejale teist laadaplatsi pakkuda. Arvesse võetakse muuhulgas asjaolu, et kaubagrupid omavahel sobiksid. Juhul, kui kaupleja muudab enda laadaplatsi ilma laadakorraldaja nõusolekuta, on laadakorraldajal õigus müügikoht laadalt kõrvaldada. Laadaplatsi eest makstud tasu sellisel juhul ei tagastata. Laada reeglite rikkumise eest on laadakorraldajal õigus kauplejat enam mitte lubada Rakvere Vallavalitsuse korraldatavatele laatadele.

5. Kauplemispinna ühikuks on 1 jooksev meeter ja müügikoha maksimaalseks sügavuseks on kuni 3 meetrit.

6. Kauplemispinna hinnakiri 2024. aasta Maaelufestivali laadal on alljärgnev:

 Käsitöö ja käsitöötarvete müügikoht – 5 €/jm

 Toidukauba või alkohoolsete jookide müügikoht ilma elektrita – 5 €/jm

Toidukauba või alkohoolsete jookide müügikoht elektriga – 10 € / jm

 Toitlustamise müügikoht – 15 €/jm

7. Maaelufestivali laadal osaleja tasub osalemistasu Rakvere Vallavalitsuse poolt väljastatud arve alusel, mille suurus ja sisu kajastuvad saadetud arvel. Pärast arve tasumist tagab laadakorraldaja kauplejale müügipinna laada territooriumil. Laadakorraldaja poolt juba heaks kiidetud registreeringut saab tühistada vaid vabas vormis avalduse esitamisel, mis on saadetud e-maili teel. Telefoni teel registreeringu tühistamine ei ole võimalik. Kaupleja kohustub mitte osalemisest teatama hiljemalt 20.05.2024 keskööks. Ette teatamata laadal mitte osalemine EI VABASTA ARVE TASUMISEST Registreeringut loetakse heaks kiidetuks hetkest, mil osalejale on välja saadetud arve.

8. Korraldajatel on õigus, kuid mitte kohustus lubada laadale kauplema isikuid, kel puudub jõustunud eelregistreering.

9. Kauplemiskohtade ametlik välja andmine toimub 01. juunil kell 6:00-8:30.



10. Kui kaupleja ei ole oma müügiplatsi hõivanud 01.06.2024. a. kella 08:30 -ks või pole oma hilinemisest laadakorraldajat telefonitsi teavitanud, siis on laadakorraldajal õigus tema müügiplats teisele kauplejale anda.

11. Kaupleja pääseb 01. juunil autoga laada territooriumile kuni kell 8:30, pärast seda pääseb laada territooriumile ainult jalgsi. Peale kauplemiseks vajaliku kauba ja/või inventari mahalaadimist on Kaupleja kohustatud transpordivahendi laada territooriumilt kõrvaldama. Kõik laada territooriumil olevad autod peavad 01. juunil olema laada territooriumilt eemaldatud hiljemalt kell 9:30.

12. Laadale on oodatud kauplejad, kes pakuvad omavalmistatud käsitööd, talutoitu ja taimi.

15. Kauplejate müügiplatsi asukoha määrab laadakorraldaja, arvestades kaupleja vajadusi. Kaupleja müügiplatsi määramisel võtame arvesse geograafilisi eripärasid, kaupade/teenuste olemust, kommunikatsioonide kasutamise vajadust jms asjaolusid.

16. Kaupleja on kohustatud müüma ainult registreerumisel märgitud tooteid. Kui kaupleja müüb tooteid, mis ei ole märgitud ja mis kahjustavad teiste kauplejate huve, siis on laadakorraldajal õigus kaupleja laadalt kõrvaldada või ümber paigutada. Kaupleja laadalt kõrvaldamise korral müügikoha eest makstud tasu tagastamisele ei kuulu. Laada reeglite rikkumise eest on laadakorraldajal õigus kauplejat enam mitte lubada Rakvere Vallavalitsuse korraldatavatele laatadele.

17. Laadakorraldaja ei võta endale vastutust laadale eelneval päeval müügialale jäetud kauplejate varade eest.

18. Korraldaja ei varusta kauplejaid müügilettide, varjualuste, pikendusjuhtmete ega muu kauplemiseks vajalikuga. Soovi korral on võimalus laenutada müügilauda. Sellekohane soov tuleb märkida registreerudes.

19. Soovi korral tagame kauplejatele elektri olemasolu kauplemisala läheduses. Elektri vajadus tuleb ära märkida registreerudes. Kaupleja peab ise hankima vajaminevad tehniliselt korras olevad pikendusjuhtmed elektrijaotuspunktist kauplemispinnani. NB! Elektri tagame vaid kauplejatele, kellele see on vajalik nende põhitoodetega kauplemiseks (toidukaubad, muud riknevad kaubad, esitlusseadmed jne.) Tagame elektri ka kauplejatele, kes vajavad seda külmikauto tarbeks

20. Vastavalt EUROOPA PARLAMENDI JA NÕUKOGU DIREKTIIV (EL) 2019/904, 5. juuni 2019, teatavate plasttoodete keskkonnamõju vähendamise kohta. Ning tulenevalt Pakendiseadusest on alates 2024 aastast Maaelufestivali laadal lubatud kasutada vaid korduvkasutatavaid nõusid.

21. Rakvere Vallavalitsus jätab eelnimetatud kohustuse teenuse pakkujale.

22. Toidukaubaga kauplejatel on kohustuslik arvestada kõikide vajalike veterinaar- ja toiduameti nõuetega.

23. Kauplejad peavad täitma kõiki seadusega sätestatud tuleohutuse üldnõudeid.

25. Palume Teil jälgida, et Teie töötajad oleksid registreeritud töötamise registris.

26. Registreerudes kinnitab kaupleja, et on tutvunud ja nõustub laadal kauplejatele ettenähtud reeglitega.

Hea kaupleja! Aitäh, et võtsid vaevaks reeglid läbi lugeda! Ära lase ennast heidutada, loodame, et need reeglid on meile kõigile heaks töövahendiks! Koos on tore!

Rõõmsa kohtumiseni Maaelufestivalil!